ໃນວັນທີ 30 ພະຈິກ 2020 ທີ່ຜ່ານມາ ທ່ານ ບຸນຍັງ ວໍລະຈິດ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ຕ້ອນຮັບການເຂົ້າຢ້ຽມຂໍ່ານັບຂອງ ທ່ານ ຟ້າມ ບິ່ງ ມິງ, ຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ແຫ່ງ ສາທາລະນະລັດ ສັງຄົມນິຍົມຫວຽດນາມ ເນື່ອງໃນໂອກາດເດີນທາງມາຢ້ຽມຢາມ ແລະ ເຂົ້າຮ່ວມກອງປະຊຸມປຶກສາຫາລືດ້ານການເມືອງຂັ້ນລັດຖະມົນຕີຄັ້ງທີ 7 ລະຫວ່າງ ສອງກະຊວງການຕ່າງປະເທດ ລາວ-ຫວຽດນາມ ທີ່ ນະຄອນຫຼວງວຽງຈັນ ໃນລະຫວ່າງວັນທີ 29-30 ພະຈິກ 2020.
ໃນໂອກາດນີ້, ທ່ານປະທານປະເທດ ໄດ້ສະແດງຄວາມຍິນດີຕ້ອນຮັບ ແລະ ສະເເດງຄວາມຊົມເຊີຍ ຕໍ່ການເດີນທາງມາຢ້ຽມຢາມ ສປປ ລາວ ຂອງ ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ແລະ ຄະນະຜູ້ແທນຂອງ ສສ ຫວຽດນາມ ໃນຄັ້ງນີ້. ພ້ອມທັງໄດ້ຝາກຄວາມຢື້ຢາມຖາມຂ່າວອັນອົບອຸ່ນ ເຖິງ ສະຫາຍ ຫວງຽນ ຝູ໋ ຈ້ອງ, ເລຂາທິການໃຫຍ່, ປະທານປະເທດ ແຫ່ງ ສສ ຫວຽດນາມ.
ທ່ານປະທານປະເທດ ໄດ້ຕີລາຄາສູງຕໍ່ຜົນສໍາເລັດຂອງກອງປະຊຸມ ປຶກສາຫາລືດ້ານການເມືອງລະດັບລັດຖະມົນຕີໃນຄັ້ງນີ້, ຊຶ່ງເປັນການປະກອບສ່ວນອັນສຳຄັນ ເຂົ້າໃນການເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງ ສປປ ລາວ ແລະ ສສ ຫວຽດນາມ ໃຫ້ນັບມື້ນັບແຕກດອກອອກຜົນຍິ່ງໆຂຶ້ນ. ພ້ອມດຽວກັນນັ້ນ, ກໍ່ໄດ້ກ່າວສະແດງຄວາມຂອບໃຈຕໍ່ພັກ, ລັດ ແລະ ປະຊາຊົນຫວຽດນາມ ອ້າຍນ້ອງ ທີ່ໄດ້ໃຫ້ການຊ່ວຍເຫລືອອັນລໍ້າຄ່າ ແລະ ທັນການຕໍ່ ສປປ ລາວ ຕະຫລອດໄລຍະທີ່ີຜ່ານມາ ພິເສດໃນຍາມທີ່ ສປປ ລາວ ປະສົບກັບໄພພິບັດທາງທຳມະຊາດ ແລະ ການລະບາດຂອງພະຍາດໂຄວິດ-19 ໃນປັດຈຸບັນ.
ພ້ອມນີ້, ທ່ານປະທານປະເທດ ກໍໄດ້ສະແດງຄວາມເຫັນໃຈຕໍ່ພັກ-ລັດ ແລະ ປະຊາຊົນຫວຽດນາມອ້າຍນ້ອງ ທີ່ກຳລັງໄດ້ຮັບຜົນກະທົບຈາກພະຍຸຫລາຍລູກພັດເຂົ້້າຫວຽດນາມ ເຮັດໃຫ້ເກີດຄວາມເສຍຫາຍທາງດ້ານຊີວິດ ແລະ ຊັບສິນແກ່ປະຊາຊົນຢູ່ຫລາຍແຂວງທາງພາກກາງຫວຽດນາມ. ພ້ອມທັງສະແດງຄວາມເຊື່ອໝັ້ນວ່າ ພາຍໃຕ້ການນຳພາອັນປີຊາສາມາດ ແລະ ສະຫຼາດສ່ອງໃສ ຂອງພັກກອມມູຍນິດຫວຽດນາມ, ສສ ຫວຽດນາມ ຈະສາມາດຜ່ານຜາຄວາມຫຍຸ້ງຍາກດັ່ງກ່າວ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບໃຫ້ ເຂົ້າສູ່ສະພາບປົກກະຕິໂດຍໄວ.
ໃນໂອກາດດຽວກັນນີ້, ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດ ແຫ່ງ ສສ ຫວຽດນາມ ໄດ້ສະເເດງຄວາມຂອບໃຈຕໍ່ ທ່ານປະທານປະເທດ ແຫ່ງ ສປປ ລາວ ທີ່ໄດ້ສະຫຼະເວລາ ໃຫ້ການຕ້ອນຮັບຢ່າງອົບອຸ່ນ, ພ້ອມທັງໄດ້ແຈ້ງໃຫ້ຊາບ ຜົນຂອງການຢ້ຽມຢາມ ແລະ ການພົບປະ ລະຫວ່າງ ສອງກະຊວງການຕ່າງປະເທດຫວຽດນາມ-ລາວ ໃຫ້ທ່ານປະທານປະເທດ ຊາບຊຶ່ງສອງຝ່າຍ ໄດ້ທົບທວນຕີລາຄາຄືນຜົນການຮ່ວມມືໃນໄລຍະຜ່ານມາລະຫວ່າງສອງກະຊວງການຕ່າງປະເທດ ແລະ ວາງແຜນການຮ່ວມມືໃນຕໍ່ໜ້າ.